Document ID: 32007D0309

KOMISIJAS LĒMUMS
(2007. gada 27. aprīlis)
par Kopienas finansiālo ieguldījumu ārkārtas pasākumiem putnu gripas apkarošanai Ungārijā 2006. gadā
(izziņots ar dokumenta numuru K(2007) 1818)
(Autentisks ir tikai teksts ungāru valodā)
(2007/309/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 3. panta 3. punktu un 3.a panta 1. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo ieguldījumu īpašiem veterināriem pasākumiem, tostarp ārkārtas pasākumiem. Lēmumā 90/424/EEK, kurā grozījumi izdarīti ar Lēmumu 2006/53/EK (2), paredzēts Kopienas finansiālais ieguldījums dalībvalstīm, lai segtu dažas izmaksas, kas saistītas ar pasākumiem putnu gripas apkarošanai.
(2)
Ungārijā 2006. gadā ir konstatēti putnu gripas uzliesmojumi. Šī slimība nopietni apdraud Kopienas ganāmpulkus. Saskaņā ar Lēmuma 90/424/EEK 3.a panta 2. punktu Ungārija veica pasākumus, lai apkarotu slimības uzliesmojumus.
(3)
Kopienas finansiālo ieguldījumu izmaksā ar noteikumu, ka plānotie pasākumi ir faktiski īstenoti un kompetentās iestādes noteiktajā termiņā ir sniegušas Komisijai visu nepieciešamo informāciju.
(4)
Komisijas 2005. gada 28. februāra Regula (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (3), pēc Lēmuma 90/424/EEK grozījumiem, kas izdarīti ar Lēmumu 2006/53/EK, vairs neattiecas uz putnu gripu. Tādēļ šajā lēmumā ir jāietver skaidra norāde uz to, ka finansiālo ieguldījumu Ungārijai piešķir atbilstoši konkrētiem noteikumiem, kas paredzēti Regulā (EK) Nr. 349/2005.
(5)
Lēmuma 90/424/EEK 3.a panta 3. punktā ir noteikts, ka Kopienas finansiālais ieguldījums ir 50 % no attaisnotajām izmaksām, kas radušās dalībvalstīm.
(6)
Ungārija ir pilnībā izpildījusi tehniskās un administratīvās saistības, kas noteiktas Lēmuma 90/424/EEK 3. panta 3. punktā un 3.a panta 2. punktā. Ungārija ir informējusi Komisiju par izmaksām, kas radušās saistībā ar šo slimības uzliesmojumu 2006. gada 27. oktobrī.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais ieguldījums
1. Kopiena var piešķirt finansiālo ieguldījumu Ungārijai, lai segtu šīs dalībvalsts izmaksas, kas radušās, veicot Lēmuma 90/424/EEK 3.a panta 2. punktā minētos pasākumus putnu gripas apkarošanai 2006. gadā.
Finansiālais ieguldījums ir 50 % apmērā no izmaksām, par kurām ir tiesības saņemt Kopienas finansējumu.
2. Šajā lēmumā Regulas (EK) Nr. 349/2005 2. līdz 5. pantu, 7. un 8. pantu, 9. panta 2., 3. un 4. punktu un 10. pantu piemēro mutatis mutandis.
2. pants
Maksāšanas kārtība
Sākotnējo maksājumu EUR 1 000 000 apmērā izmaksā kā daļu no 1. pantā paredzētā Kopienas finansiālā ieguldījuma.
3. pants
Adresāts
Šis lēmums ir adresēts Ungārijas Republikai.
Briselē, 2007. gada 27. aprīlī

Labels: 19
20
0
6
18
15